Kõrgemate ja madalamate ametnike ebavõrdne vahe ehk võimudistants (Hofstede, Pedersen, Hofstede 2004, 181) on riigiti erinev ning sõltub peale politsei organisatsiooniliste tegurite ka riigi üldisest kultuuritaustast. Kui karjäärivõimalused on üldiselt mõeldud ametnike motiveerimiseks, võivad sellel olla ka sootuks teistsugused tagajärjed. Näiteks Hollandi karjäärisüsteem põhines väga pikka aega otseselt staažil: kui kedagi edutati või keegi lahkus, astusid kõik automaatselt sammu edasi. Selleks et karjääriredelil edasi minna, ei tohtinud teha vigu. Süsteem lõi endale väärastunud olukordi initsiatiivi puudumise, rituaalide, laiskuse ja ükskõiksuse näol, liigse initsiatiivi näitamine oli sobimatu (Punch 2007, 109). Seega võivad karjäärisüsteemil positiivsetele lisaks olla ka negatiivsed järelmid. Kuigi tegemist on ühe militaarse organisatsiooni tunnusega, on karjäärisüsteemid erineval kujul säilinud ka kogukonnakesksetes politseiorganisatsioonides, kuigi hoopis teistel alustel ja teisel kujul.